RHAN 7

GORFODI

Hysbysiadau stop dros dro

Pŵer i ddyroddi hysbysiad stop dros dro
117
1
Caiff awdurdod cynllunio perthnasol ddyroddi hysbysiad stop dros dro os yw’n ystyried—
a
bod gweithgarwch wedi cael ei gynnal neu yn cael ei gynnal mewn perthynas â thir yn ei ardal sy’n drosedd o dan adran 103 neu 104, a
b
y dylai’r gweithgarwch (neu unrhyw ran o’r gweithgarwch hwnnw) gael ei stopio ar unwaith.
2
Rhaid i hysbysiad stop dros dro—
a
pennu’r gweithgarwch y mae’r awdurdod cynllunio yn ystyried ei fod yn drosedd,
b
gwahardd cynnal y gweithgarwch (neu ba ran bynnag o’r gweithgarwch a bennir yn yr hysbysiad),
c
nodi rhesymau’r awdurdod dros ddyroddi’r hysbysiad, a
d
datgan effaith adran 120 (y drosedd o dorri hysbysiad stop dros dro).
3
Rhaid i’r awdurdod cynllunio arddangos copi o’r hysbysiad stop dros dro ar y tir y mae’n ymwneud ag ef; a rhaid i’r copi bennu’r dyddiad y caiff ei arddangos am y tro cyntaf.
4
Ond os nad yw’n rhesymol ymarferol arddangos copi o’r hysbysiad ar y tir, caiff yr awdurdod cynllunio, yn lle hynny, arddangos copi mewn man amlwg mor agos i’r tir ag y bo’n rhesymol ymarferol.
5
Caiff yr awdurdod cynllunio gyflwyno copi o hysbysiad stop dros dro i unrhyw berson y mae’r awdurdod yn ystyried—
a
ei fod yn cynnal y gweithgarwch y mae’r hysbysiad yn ei wahardd,
b
ei fod yn feddiannydd ar y tir y mae’r hysbysiad yn ymwneud ag ef,
c
bod ganddo fuddiant yn y tir, neu
d
ei fod yn berson sy’n cael budd o orchymyn cydsyniad seilwaith y mae’r hysbysiad yn ymwneud ag ef.
A. 117 ddim mewn grym ar y Cydsyniad Brenhinol, gweler a. 147(2)